Diari Oficial de la Generalitat Valenciana


Sumari del DOGV 2497, del 28-04-1995 (1995/834524)

ORDRE de 5 d'abril de 1995 conjunta del conseller d'Obres Públiques, Urbanisme i Transports i del conseller de Treball i Afers Socials, sobre regulació del règim i convocatòria d'ajudes per a actuacions d'eradicació de l'habitatge precari.
-----------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1995/04/05/(2)/dof/vci/html**

### Dades del document

Número de DOGV
:   2497

Data del DOGV
:   28-04-1995

Secció del DOGV
:   DISPOSICIONS GENERALS

Número del document
:   1995/834524


Data del document
:   05-04-1995

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

ORDRE de 5 d'abril de 1995 conjunta del conseller d'Obres Públiques, Urbanisme i Transports i del conseller de Treball i Afers Socials, sobre regulació del règim i convocatòria d'ajudes per a actuacions d'eradicació de l'habitatge precari.   
Mitjançant el Decret 132/1990, de 23 de juliol, es va aprovar el Pla de Mesures d'Inserció Social que articula un conjunt de mesures que, amb el criteri de globalització i coordinació de les diferents conselleries, faça efectiva la responsabilitat pública de la Generalitat en la lluita contra la pobresa i l'exclusió social.  
Dins d'aquest context, la Conselleria de Treball i Afers Socials i la d'Obres Públiques, Urbanisme i Transports, en col·laboració amb els ajuntaments de la Comunitat Valenciana han anat realitzant, per mitjà de les ordres conjuntes el 1990, 1991 i 1992, la convocatòria de subvencions en matèria de concessió d'ajudes per a actuacions d'eradicació de l'habitatge precari.  
No obstant això, sobre la regulació esmentada incideixen puntualment determinades previsions contingudes en la Llei de la Generalitat Valenciana 13/1994, de 31 de desembre, de Pressupostos per a l'exercici de 1995 i de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per la qual cosa, atés que la regulació esmentada s'ha d'adequar a les disposicions legals citades, cal que es dicte un nou text regulador alhora que es fa la convocatòria d'ajudes a càrrec dels crèdits consignats en l'esmentada Llei de Pressupostos per a l'exercici 1995.  
Per això, a l'empara del disposa la disposició final segona del Decret 132/1990 del Govern Valencià, i en compliment del que estableix l'article 47 del text refós de la Llei d'Hisenda Pública de la Generalitat Valenciana,  
ORDENEM:  
Article primer. Objecte i àmbit de la convocatòria  
1. Es convoca la concessió de subvencions per a les actuacions protegibles determinades en l'article tercer a fi d'eradicar l'habitatge precari que hi ha en el territori de la Comunitat Valenciana, mitjançant la demolició i el reallotjament de la població afectada, sense perjudici del que disposa el paràgraf 3.  
Tots els ajuntaments i entitats locals d'àmbit territorial inferior al municipal que pertanyen a la Comunitat esmentada podran acollir-se a les ajudes que preveu aquesta ordre.  
També podran acollir-se a les ajudes d'aquesta ordre altres institucions, que no tinguen una finalitat lucrativa, que porten a terme programes de reallotjament en les termes descrits en l'article 3, apartat d).  
2. Als efectes d'aquesta ordre, es considera un habitatge precari aquell habitacle que és utilitzat com a estatge humà i que no té les característiques i condicions d'habitatge ni és susceptible o adequat la seua conversió en aquest.  
3. Amb caràcter excepcional, i mitjançant la justificació en el programa d'actuació, podran destinar-se la totalitat o una part de les ajudes al reallotjament de les famílies que no ocupen un habitatge precari, segons com ha estat definit aquest anteriorment i que, per les seues circumstàncies econòmiques, socials i laborals, requeresquen una estratègia especial d'assentaments, sempre que hi concórreguen, a més, les circumstàncies següents:  
a) S'entendrà per família la formada per un o els dos cònjuges i els seus parents en primer grau que convisquen amb ells, que residesquen en el terme municipal abans de la data de publicació d'aquesta ordre.  
b) Que cap dels membres de la família dispose d'habitatge per qualsevol títol d'ús o gaudi, que no siga en precari, que tinga o siga susceptible d'obtenir condicions d'habitabilitat, tret que el titular del dret es trobe subjecte a un procediment de desnonament, de denegació de pròrroga o qualsevol altra causa d'extinció del títol de possessió per causa que no li siga imputable o que l'habitatge siga inadequat i inadequable a la composició familiar d'acord amb la seua superfície.  
c) Que els ingressos familiars anuals no passen d'una, una i mitja o dues vegades el salari mínim interprofessional, segons que la composició familiar siga de fins a dos membre, tres membres o quatre o més membres, respectivament.  
Article segon. Finançament  
1. L'import global màxim de les subvencions que s'atorguen, s'aplicarà a les línies de subvenció i programes pressupostaris següents, les respectives dotacions dels quals no podran ultrapassar-se:  
a) A càrrec de la línia de subvenció 705/000/95, projecte 307 del programa 431.10 Arquitectura i Habitatge, cent cinquanta milions de pessetes (376.977.602 PTA) amb destinació a adquisició d'habitatge, fins i tot la seua reparació o rehabilitació.  
També podran ser finançats a càrrec de la línia de subvenció esmentada les despeses de condicionament dels habitatges que es destinen als programes de reallotjament a què fa referència aquesta ordre en l'article 3, apartat d), fins i tot l'equipament bàsic que siga imprescindible.  
b) A càrrec de la línia de subvenció 420/000/95 del programa 313.10 Serveis Socials vint milions de pessetes (07.586.406 de pessetes) amb destinació a la prestació de serveis d'integració social de les famílies afectades.  
També podran ser finançades a càrrec de la línia de subvenció esmentada les despeses d'arrendament d'habitatges per a portar a terme les accions derivades del desenvolupament de programes de reallotjament a què fa menció l'article 3, apartat d).  
2. Excepcionalment, quan així ho requeresca l'eficàcia de la solució proposada en el programa d'actuació, podran concedir-se ajudes a càrrec del programa 431.10 Arquitectura i Habitatge en règim de despesa plurianual.  
Article tercer. Actuacions protegibles  
1. Podrà sol·licitar-se la concessió de subvencions per a l'eradicació de l'habitatge precari i que tinguen com a finalitat:  
a) Adquisició d'habitatges de nova construcció o del mercat secundari, lliures o subjectes a qualsevol règim de protecció oficial, fins i tot la seua reparació o rehabilitació.  
b) Rehabilitació o reparació d'habitatges que pertanyen a l'entitat local beneficiària, destinats als fins d'aquesta ordre.  
c) Prestació de serveis d'integració social de les famílies afectades.  
d) Desenvolupament per altres institucions sense ànim de lucre de programes de reallotjament de població resident en habitatges precaris, en els quals s'inclouen les despeses derivades de l'arrendament d'habitatges, fins i tot el condicionament i l'equipament bàsic que hi siga imprescindible, com també la prestació de serveis d'integració social de les famílies afectades en el programa.  
Article quart. Requisits i condicions de les actuacions protegibles  
1. El preu protegible d'adquisició dels habitatges (inclòs, si escau, l'import de la seua reparació o rehabilitació) no passarà del resultat de multiplicar la superfície útil (protegible fins a un màxim de 90 metres útils) pel valor del mòdul d'HPO aplicable per metre quadrat de superfície útil que estiga vigent en la data de realització del contracte. Quan es tracte d'habitatges subjectes a algun règim de protecció oficial, el preu esmentat no podrà passar del que corresponga d'acord amb aquest.  
2. Els habitatges adquirits, com també els que siguen propietat de l'entitat local beneficiària que siguen objecte de reparació o rehabilitació, es donaran d'alta en l'inventari de béns d'aquesta, amb la qualificació jurídica de béns de servei públic per la seua afectació als fins d'eradicació de l'habitatge precari o, en defecte d'això, per a residents que tinguen els requisits i tinguen preferència per a l'obtenció d'un habitatge de promoció pública. La seua desafectació per raons sobrevingudes d'interés públic requerirà l'autorització conjunta de les conselleries que van concedir les subvencions, a més del compliment de la normativa de règim local.  
3. Els habitatges esmentats en els paràgrafs precedents s'adjudicaran per qualsevol títol que no siga el de domini o drets reals limitadors d'aquest, que conferesca el dret a l'ús i gaudi d'aquests als habitants dels precaris, els quals l'entitat local beneficiària els haurà de demolir a mesura que es faça el reallotjament, tret dels supòsits previstos en l'article primer, paràgraf 3.  
4. El contingut dels apartats 1, 2 i 3 d'aquest article no s'aplicarà als habitatges cedits en arrendament, d'acord amb els programes de reallotjament, la disponibilitat dels quals correspondrà en qualsevol cas a l'entitat responsable dels seu desenvolupament.  
Article cinc. Sol·licituds i documentació  
Les sol·licituds dels interessats, emplenades d'acord amb el model que hi ha com a annex, s'hauran d'acompanyar obligatòriament amb la documentació següent:  
1. Certificat expedit pel secretari de l'ens públic de què es tracte, amb el vist-i-plau del seu president, de l'acord pres per l'òrgan competent en què es resolga el següent:  
1r. Facultar el president per a acollir-se a les ajudes d'aquesta ordre. Haurà d'acceptar tots i cadascun dels compromisos que dimanen d'aquesta i concretar la classe i l'import respectiu de les ajudes que se sol·liciten, com també acceptar i, si escau, renunciar, en nom de l'òrgan esmentat la resolució que es dicte, amb efectes plenament vinculants.  
2n. Aprovar el programa d'actuació.  
3r. Comprometre's a comunicar, dins dels 10 dies següents al seu coneixement, a les direccions generals d'Arquitectura i Habitatge i de Serveis Socials, la concessió d'altres subvencions per a la mateixa finalitat.  
4t. Manifestació expressa que es coneixen i accepten tots els requisits i obligacions establerts o que deriven d'aquesta ordre i de la facultat de les conselleries que les concedeixen de rescindir les subvencions imputables als seus respectius programes pressupostaris, en el cas d'incompliment d'aquells o de la finalitat a què es destinen, la qual cosa implicarà l'obligació de tornar les quantitats que s'hagueren percebut més l'interés de demora.  
2. Programa d'actuació, en el qual es concretaran suficientment les necessitats que hi ha, el seu valor absolut d'acord amb el nombre d'habitatges precaris que hi haja i la població afectada, el seu valor relatiu segons la població de dret de l'entitat local i de la pressió fiscal municipal suportada, com també de les característiques i nivell d'adequació de l'oferta d'habitatges al nombre i circumstàncies de les famílies afectades, objectius perseguits, mesures de finançament i de gestió que es proposen en què es justifique l'optimització dels mitjans que s'assignen, tenint en compte l'eficàcia i l'eficiència de les actuacions proposades. Aquest programa incorporarà com a annexos:  
- El cens d'habitatges i famílies precaris, elaborat d'acord amb el model que facilite, prèvia petició, la Direcció General de Serveis Socials.  
- Pla de reallotjament, d'acord amb l'anàlisi de les característiques socials, econòmiques, culturals i laborals i de la resta de circumstàncies que hi concórreguen en la població inclosa en el cens esmentat.  
- Programa d'actuació temporal relatiu a la justificació de les subvencions concedides, a les fases, procediment i duració del pla de reallotjament, com també a la implantació dels serveis socials per al seguiment i suport d'aquest últim.  
3. Si hi haguera compromís de contribuir al finançament, certificació de l'interventor o secretari interventor en què acredite l'existència de crèdit o el compromís d'habilitar-lo assumit per l'òrgan competent.  
4. Dades d'identificació fiscal i bancàries de l'organisme sol·licitant, amb expressió del número de compte, titular, entitat bancària o d'estalvis i el domicili.  
Article sisé. Criteris de concessió d'ajudes  
Les ajudes que preveu aquesta ordre s'atorgaran dins dels límits dels crèdits pressupostaris disponibles, sense perjudici del que preveu l'article segon, paràgraf 2), ponderant, entre d'altres, els següents criteris:  
a) Gravetat i urgència de la problemàtica plantejada, valorada en termes absoluts i relatius, d'acord amb el programa d'actuació.  
b) Eficàcia i eficiència de les actuacions proposades segons les garanties d'una adequada gestió i assignació de recursos, i de la col·laboració oferta, especialment pel que fa al finançament de l'equipament bàsic dels habitatges.  
c) Apreciació de la incidència que puguen tenir en el municipi les actuacions que projecte dur a terme la Generalitat Valenciana en matèria d'habitatge.  
d) Complementarietat d'actuacions realitzades amb la mateixa finalitat.  
e) Conveniència de concedir prioritat a determinades actuacions per la seua singularitat i urgència.  
Article seté. Procediment i resolució  
1. Les sol·licituds i documentació a què fa referència l'article tercer es presentaran al registre general de la Direcció General de Serveis Socials, carrer del Comte de Salvatierra, 9 (CP: 46146), València, o a qualsevol de les formes que permet l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, durant el termini d'un mes, comptat de data a data, des de la publicació d'aquesta ordre.  
2. Totes les sol·licituds s'acumularan en un sol expedient i els titulars de les conselleries convocants dictaran una resolució conjunta, a proposta dels directors generals d'Arquitectura i Habitatge i de Serveis Socials, formulada després de l'informe del servei corresponent d'aquesta última Direcció General.  
3. El termini màxim de resolució del procediment serà de tres mesos a comptar des de la publicació d'aquesta convocatòria. Una vegada haja transcorregut el termini esmentat sense que s'haja dictat resolució, es podran entendre desestimades les sol·licituds.  
La resolució es notificarà a tots els sol·licitants, i en aquesta es determinarà l'actuació o actuacions protegides i el seu import. Tindrà eficàcia sense necessitat de formalització de conveni si dins dels 10 dies següents a la data de la seua notificació es comunica la seua acceptació, tret de les de quantia individual superior a 40 milions de pessetes, que s'hauran de sotmetre a la ratificació del Govern Valencià.  
Article vuité. Règim de pagament i de justificació de les subvencions concedides  
1. Els pagaments pel concepte de transferències de capital a càrrec del programa Arquitectura i Habitatge es faran, si els crèdits disponibles ho permeten, en la forma següent:  
a) Les subvencions concedides per a l'adquisició d'habitatge, amb la presentació de qualsevol document suficient en dret en virtut del qual s'obtinga el dret a l'adquisició a títol onerós dels habitatges i el compromís ferm del pagament de l'import del seu preu, sense perjudici de justificar l'efectivitat de l'adquisició en la forma que disposa l'apartat 4 del paràgraf següent.  
b) Les subvencions concedides per a la rehabilitació o reparació d'habitatges, adquirits o propis de l'entitat local beneficiària, que es portaren a terme per contracta, amb la presentació de les certificacions d'obra aprovades per l'òrgan competent, compulsades com cal per la persona que tinga la facultat de certificar. A la primera certificació s'unirà una còpia compulsada del contracte formalitzada entre aquella i l'adjudicatari de les obres, i l'última anirà acompanyada amb l'acta de recepció provisional.  
Si les obres s'executen pel sistema d'administració directa, s'haurà d'aportar amb les certificacions d'obres, certificació de l'interventor o secretari interventor en què s'acredite l'import satisfet per tots els conceptes de costos de personal a càrrec del capítol VI de despeses i còpia de les factures d'adquisició de materials o prestació de serveis aprovades per l'òrgan competent, confrontades com cal i estampillades amb la diligència: «Aquesta factura és còpia de l'original. Despesa finançada per GV-COPUT. Subvenció concedida: data i import».  
No obstant això, una vegada acceptada la subvenció es lliurarà l'import del quinze per cent del total anual d'aquesta, que haurà de descomptar-se proporcionalment dels successius pagaments. També, per a pagar l'import equivalent a l'últim deu per cent hauran de presentar-se els documents següents:  
1r. Certificat del secretari de l'entitat local beneficiària de l'informe del tècnic competent que pertanya a aquest, en el qual s'haurà d'acreditar, respecte de cadascun dels habitatges, la superfície útil, taxació realitzada per a l'expedient d'adquisició, preu d'adquisició i, si escau, l'import de les obres de reparació o rehabilitació realitzades i, finalment, el preu resultant per metre quadrat de superfície útil.  
2n. Certificat del mateix funcionari indicat de l'acord de l'òrgan competent en què dispose l'alta en l'inventari dels habitatges adquirits o de titularitat de l'entitat local beneficiària amb la qualificació exigida en l'article quart, paràgraf 2 d'aquesta ordre.  
3r. Un exemplar compulsat dels manaments de pagament de les certificacions d'obra o factures de materials i del preu de compra dels habitatges.  
4t. Còpia de les escriptures públiques de compra-venda, si aquestes no s'han presentat per a la percepció de l'ajuda corresponent.  
5é. Certificat de l'interventor o secretari interventor en què s'acredite que al beneficiari no se li ha reconegut o pagat cap altra subvenció per a la mateixa finalitat.  
6é. Si escau, certificació dels funcionaris esmentats en què s'acredite la realització de la inversió a què s'haguera compromés el beneficiari.  
2. La justificació a càrrec del mateix programa indicat de les ajudes concedides per als programes de reallotjament de l'article tercer, apartat d), es farà mitjançant còpia autoritzada de les oportunes factures de reparacions o d'adquisicions, estampillades en la forma establerta en el punt anterior i diligenciades d'aprovació, i dels manaments de pagament que corresponguen.  
3. Els pagaments a càrrec dels crèdits del programa Serveis Socials s'efectuaran de la manera següent:  
El primer pagament, per un import del 40%, es lliurarà una vegada concedida la subvenció; el segon, per un import del 20%, es pagarà després de presentar i comprovar la documentació justificativa de l'efectiva i correcta aplicació de la suma lliurada a l'actuació objecte de la subvenció; i el tercer, per la resta, una volta justificada la totalitat de la despesa objecte de la subvenció, que haurà de ser com a mínim igual al cost total. En cas que no s'arribe a aquesta quantitat, l'últim pagament serà minorat proporcionalment. Aquests percentatges s'ajustaran a les possibles variacions que es puguen aprovar.  
Per a fer efectiu el lliurament dels pagaments, caldrà complir els següents requisits:  
- El primer pagament, per un import del 40% de la concessió, s'ingressarà després de la firma i acceptació de la resolució, en el compte indicat a aquest efecte.  
- El segon pagament, per un import del 20%, s'ingressarà en el mateix compte, després de la justificació de l'aplicació efectiva i correcta de la suma lliurada a l'actuació objecte de la subvenció. Aquesta justificació es durà a terme mitjançant l'annex que es facilitarà.  
- Per al lliurament del tercer pagament, per l'import que resta, s'haurà de presentar:  
1r. Memòria financera d'execució de la despesa total, segons l'annex que es facilitarà. Si els imports justificats són iguals o superiors al cost total, expressats en la resolució, es lliurarà la resta de la subvenció. Si foren menors, es reduiran en el percentatge corresponent per a cadascun dels conceptes.  
2n. Memòria del desenvolupament del programa  
4. La justificació completa de l'execució total de la despesa corresponent a les ajudes concedides s'haurà de fer dins del termini o dels terminis establerts en el programa d'actuació temporal; si escau, l'import corresponent a cada anualitat es justificarà fins al 20 de novembre d'aquesta i es podrà anul·lar l'import no executat mitjançant resolució del titular de la Conselleria a què corresponga el programa pressupostari afectat.  
Sense perjudici del que s'ha dit abans, l'incompliment de les condicions sota les que es concedeix la subvenció permetrà la seua revocació pel titular del programa pressupostari, amb l'expedient previ en què es donarà audiència al beneficiari, amb l'obligació per part seua de reintegrar l'import que corresponga més els interessos de demora, si escau.  
5. L'import de la subvenció en cap cas podrà ser de tal quantia que, aïlladament o en concurrència amb altres que s'hagueren atorgat per a la mateixa finalitat, supere el cost de l'actuació. S'haurà de reintegrar l'excés percebut, si pertoca.  
Article nové. Seguiment  
1. El control i seguiment de les actuacions previstes en la concessió correspondrà de forma conjunta a les conselleries que l'han concedit.  
2. L'establiment de criteris per a reallotjar les famílies afectades, la farà la Direcció General de Serveis Socials en coordinació amb els equips socials de l'ens local.  
DISPOSICIó DEROGATòRIA  
Queda derogada l'ordre conjunta del conseller d'Obres Públiques, Urbanisme i Transports i del conseller de Treball i Afers Socials, de 2 de setembre de 1992 (DOGV número 1.861 de 14 de setembre).  
DISPOSICIó FINAL úNICA  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
Contra aquesta, que posa fi a la via administrativa, s'hi podrà interposar un recurs contenciós administratiu davant del Tribunal Superior de Justícia de la Comunitat Autònoma Valenciana, en el termini dels dos mesos següents a la data de la publicació.  
Per a la interposició de l'esmentat recurs és requisit imprescindible que, prèviament, el recurrent comunique la interposició esmentada al conseller de Treball d'Afers Socials. Tot això, de conformitat amb el que estableixen els articles 57.2 f) i 58 de la Llei Reguladora de la Jurisdicció Contenciosa Administrativa, de 27 de desembre de 1956 i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot això, sense perjudici que s'hi puga interposar qualsevol altre recurs que s'estime pertinent.  
València, 5 d'abril de 1995  
El conseller de Treball i Afers Socials,  
 F.º JAVIER SANAHUJA SANCHIS  
El conseller d'Obres Públiques, Urbanisme i Transporte,  
EUGENIO L. BURRIEL DE ORUETA  
ANNEX  
Model de sol·licitud  
Entitat sol·licitant:  
Ordre de 05.04.95 de convocatòria d'ajudes per a l'eradicació de l'habitatge precari (d'ara endavant l'Ordre).  
Actuacions proposades, pressupost i subvenció interessada:  
 Classe actuació Import total Subvenció % s/total  
 Compra habitatges   
 Reparar adquirits   
 Reparar propis   
 Suport Integ.Social  
 Pr. reallotjament   
 Reparar + equipar   
 Lloguer habitatges  
Suport Integ.Social  
Documentació que s'aporta:  
a) Certificació de l'acord de l'òrgan de l'ens públic (art. 5é. punt 1 de l'Ordre).  
b) Programa d'actuació i annexos relatius a: 1) Cens d'habitatges i famílies precaris; 2) Pla de reallotjament; 3) Programa d'actuació temporal. (art. 5é. punt 2 de l'Ordre).  
c) Si escau, certificació de l'interventor o secretari interventor sobre finançament de l'ens públic (art. 5é. punt 3 de l'Ordre).  
d) Full de dades d'identificació fiscal i bancàries de l'entitat sol·licitant (art. 5é. punt 4 de l'Ordre).  
Lloc, data i firma. Peu: Il·lm. Sr. director general de Serveis Socials. Comte de Salvatierra, 9. CP: 46571. València.


Còpia Permalink ELI